กรมการจัดหางาน รับสมัครชายไทยไปทำงานฝ่ายผลิตภัณฑ์สิ่งทอในไต้หวัน เปิดรับจำนวน 15 อัตรา สมัครฟรี
กรมการจัดหางาน รับสมัครชายไทยไปทำงานฝ่ายผลิตภัณฑ์สิ่งทอในไต้หวัน เปิดรับจำนวน 15 อัตรา สมัครฟรีตั้งแต่บัดนี้ จนถึงวันที่ 13 กุมภาพันธ์ 2562 นางเพชรรัตน์  สินอวย  อธิบดีกรมการจัดหางาน แจ้งว่า กรมการจัดหางานเปิดรับสมัครพนักงานผลิต ผลิตภัณฑ์สิ่งทอ เพื่อไปทำงานที่ไต้หวันกับบริษัท Kingwhale Corporation ซึ่งประกอบธุรกิจเกี่ยวกับสิ่งทอและฟอกย้อม จำนวน 15 อัตรา และขึ้นบัญชีสำรองอีก จำนวน 15 อัตรา เงินเดือน 23,100 เหรียญไต้หวัน (TWD) หรือประมาณ 23,900 บาท (อัตราแลกเปลี่ยน ณ วันที่ 16 มกราคม 2561 : 1TWD = 1.0372 บาท) คุณสมบัติ เพศชาย อายุ 20-45 ปี วุฒิการศึกษาตั้งแต่มัธยมศึกษาตอนต้น (ม.3) ขึ้นไป พ้นภาระการรับราชการทหาร สายตาอยู่ในระดับ 0.8 - 1.5 และไม่บอดสี สภาพร่างกายแข็งแรงสมบูรณ์ ระยะเวลาจ้างงาน 3 ปี ทำงานวันละ 8 ชั่วโมง สัปดาห์ละ 40 ชั่วโมง คนหางานรับผิดชอบค่าอาหารและที่พัก เดือนละ 2,500 เหรียญไต้หวัน ค่าเบี้ยประกันสุขภาพและค่าเบี้ยประกันภัยแรงงาน บริษัทรับผิดชอบค่าใช้จ่ายทำเรื่องเข้าไต้หวัน เมื่อทำงานครบ 30 วัน และค่าโดยสารเครื่องบินกลับประเทศไทยเมื่อทำงานครบตามสัญญาจ้าง พร้อมทั้งจัดอาหารว่างให้ฟรีช่วงทำงานล่วงเวลา ผู้สนใจสมัครได้ด้วยตนเองพร้อมหลักฐานการสมัครคือ สำเนาบัตรประจำตัวประชาชน สำเนาหนังสือเดินทาง (ถ้ามี) สำเนาวุฒิการศึกษา หลักฐานการพ้นภาระการรับราชการทหาร รูปถ่ายสี ขนาด 2 นิ้ว โดยเปิดรับสมัครตั้งแต่บัดนี้ จนถึงวันที่ 13 กุมภาพันธ์ 2562 ยื่นเอกสารได้ที่สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1-10 หรือกองบริหารแรงงานไทยไปต่างประเทศ กรมการจัดหางาน อาคารสำนักงานประกันสังคมกรุงเทพมหานครพื้นที่ 3 ชั้น 10 ถนนมิตรไมตรี เขตดินแดง   กรุงเทพฯ อธิบดีกรมการจัดหางาน  กล่าวย้ำเตือนคนหางาน ว่า อย่าหลงเชื่อผู้แอบอ้างว่าสามารถจัดส่งไปทำงานไต้หวันได้ โดยหลอกให้จ่ายเงินค่าบริการ เพราะอาจถูกหลอกเสียเงินฟรี เนื่องจากเป็นการดำเนินการเพื่อจัดส่งไปทำงานโดยวิธีรัฐจัดส่ง คนหางานไม่ต้องเสียค่าสมัครหรือค่าบริการใดๆ ทั้งสิ้น ซึ่งหากได้รับการคัดเลือกจะต้องเสียค่าใช้จ่ายเท่าที่จำเป็น เช่น ค่ารูปถ่าย ค่าทำหนังสือเดินทาง (กรณียังไม่มี) ค่าตรวจสุขภาพ ค่าตรวจสอบประวัติอาชญากรรม ค่าวีซ่า ค่าบัตรโดยสารเครื่องบิน ค่าสมาชิกกองทุนเพื่อช่วยเหลือคนหางานไปทำงานในต่างประเทศ รวมค่าใช้จ่ายทั้งสิ้นไม่เกิน 15,000 บาท เท่านั้น สอบถามรายละเอียดเพิ่มเติมได้ที่ สำนักงานจัดหางานจังหวัดทุกจังหวัด ทั่วประเทศ โทร. 02-245-1034  หรือโทรสายด่วน 1506 กด 2